کس وتی وابانی معنا ءَ نہ زانت۔۔۔۔
 چندن ساچ
 اولی بھر
 کارست واب اِنت ءُ واب ءَ گندیت کہ چاگرد درآمد اِنت۔۔ ملک چین اِنت۔ تاں دیما چین ءِ لبزانک ءِ مزنیں نام لوشون اِنت کہ اوشتاتگ ءُ گپ ءَ اِنت۔
 ’’منی تہ ءِ مردم ءَ اے گپ ءِ باروا بھہ نہ جیڑ اِتگ۔ گُشئے زاناں سُدھ یِے ہم پِر نہ بوتگ۔ من انوں مار اِتگ۔ اِے چاگرد ءَ کہ من نشتگاں اِدا ھزاراں سال بیت کہ انسان ءِ گوشت وَرگ بُوگ ءَ اِنت۔ وہدے منی گواہار مُرت گڈا لوگ ءِ ڈُبہ برات ءَ وتی کوپگاں زرت۔ بوت کنت کہ آئی ءَ بٹّ ءُ نارشتانی تہ ءَ گواہار ءِ گوشت ہوار کتگ ءُ ما پہ بے سمائی وارتگ۔ ھو بوت کنت کہ من پہ بے سمائی وتی گواہار ءِ گوشت وارتگ ءُ نوں منی باری اِنت۔
۔۔۔۔ اے چوں بوت کنت کہ منی وڑیں مردمے کہ آئی ءِ پُشت ءَ چار ہزار سالانی انسان ءِ گوشت ورگ ءِ راج دپتر بہ بیت ءُ پدا یک جوانیں انسانے ءِ چمانی تہ ءَ بہ نندیت، بہ چاریت ءُ گپ بہ جنت؟ ھو انوں لہتیں گونڈو ھست کہ آیاں انسان ءِ گوشت نہ وارتگ۔ اے گونڈو رکھینگی اَنت۔۔۔۔۔۔
 ندارگ بدل بیت۔۔۔۔۔۔ کارست انگت واب اِنت۔
 جاہ روس اِنت۔۔۔۔ ویرانیں دمکانی تہ ءَ لہتیں مردم گندگ بیت۔۔۔۔ مزن مزنیں کوٹ اِش گورا اِنت۔ آ کمو دیما جنزیت۔ ھو مردے دیوالے ءِ بُن ءَ نشتگ ءُ بَک بَک کنگ ءَ اِنت۔ ’’من ھمے مار اِتگ کہ شما آرامیں زندے گوازینگ ءَ اِت ءُ وت ءَ ریپینگ ءَ اِت۔ شما انگہ یک جوان تریں زندے گوازینت کن اِت۔ اگاں شریں وڑے ءَ وتی چار ءُ تپاس ءَ بہ کن اِت۔ ما اے ہم نہ زانیں کہ زندگی چی یے ءُ ایشی ءِ بزانت چی اِنت۔ اگاں مارا ہنچو پہ وت ءُ دیم یلہ دیگ بہ بیت ءُ مئے کِرّا علم ءُ زانت مہ بیت گڈا ما وابانی تہ ءَ بے گواہ بیں۔ مارا ہچ سما نہ بیت کہ مئے منزل کُجام اِنت۔ مہر ءُ دوستی چی یے ءُ کست ءُ کینگ چی یے؟ عزت ءُ بے عزتی ءِ ارزشت چی اِنت۔ ما اِنسانیت ءِ سرا ظلم کنگ ءَ ئیں۔۔۔۔۔۔ مارا وت ءَ وت لانت دیگی اِنت۔ ما گلا بالیں کہ مارا انسان ءِ بستار ءَ ودی کنگ بوتگ۔ ما چہ بندات ءَ شر نہ بوتگیں۔۔۔۔۔۔ کارست لوٹ ایت کہ من اِے مرد ءَ جُست بہ کناں کہ تو کئے ئے؟ بَلئے مرد گوں کارست ءَ گپ نہ کنت۔ وتی لیگاریں کمبل ءَ زوریت ءُ رہادگ بیت۔۔۔ کارست دل ءَ جیڑیت۔۔۔۔ یار من اے مرد ءِ گپ جاہے ونتگ اَنت۔۔۔۔۔کُجا۔۔۔۔ بازیں جیڑگ ءَ پد آئی ءَ یات کیت۔۔۔۔ دستوئیفسکی ءِ گدار۔۔۔۔۔۔۔۔۔۔ (notes from the underground) ۔۔۔۔۔۔ کارست مرد ءَ آواز دنت۔۔۔۔ بوشت من ءَ گوں تو کارے ھست۔۔۔۔ مرد کہ کارست ءِ آواز ءَ اِش کنت تچگ ءَ بندات کنت۔ کارست ہم مرد ءِ رند ءَ تچیت۔۔۔۔۔ بَلے واب ءِ تہ ءَ پہ تچگ ءَ کئے رسینگ بیت۔۔۔ مرد ہنچو دیوالے سِرّیت ءُ چماں اندیم بیت۔۔۔۔۔۔
 وابانی تہ ءَ ندارگ بدل بُوّگ ءَ کُجا دیر کن انت۔ تاں جاہ شال ءِ گلیں بازار اِنت۔ برف گواری اِنت۔ شپ اِنت ڈن ءَ کس گندگ ءَ نئیت۔ کارست ءِ دل لوٹیت کہ من بہ رواں عطا شاد ءِ کبر ءَ بہ چاراں۔ بَلے پدا آئی ءَ عطا شاد ءِ ہما شعر یات کیت کہ
 بد ہما اِنت کہ منی مرگ ءَ پد
 کیت منی کبر ءِ سرون ءَ نالیت
 ہنچو وتی ارادہ ءَ بدل کنت۔۔۔۔۔۔ کارست اینگو آنگو چاریت۔ چاگرد انسر اتگ۔ کسے نہ چِشیت نہ کہ کُلیت۔ کارست ءَ سارتی لرزین ایت۔ آ زانت کہ من نوں جاہے مہ شوہازاں تاں گڈا من مراں۔۔۔ کارست اے عمر ءَ مِرگ نہ لوٹیت پمیشکا جاہے ءِ شوہاز ءَ بندات کنت۔ بَلے شال ءَ آ کس ءَ نہ زانت۔ آ ہمدا سر سر جنت۔۔۔ جاہے آئی ءَ ھڑکہی ئیں کُچک مانتر اَنت۔ بَلے کارست وت ءَ گنوکے کنت۔ کُچک گند اَنت کہ گنوکے گڈا وتی وککگاں دارنت۔ کارست جاہے کیت تاں یک ناکوے کندیلے ءِ دیما نشتگ ءُ نمدی نبیسگ ءَ اِنت۔
 ۔۔۔۔۔۔۔۔۔۔۔روان اِنت۔۔۔۔۔۔۔۔۔۔